Diari Oficial de la Generalitat Valenciana


Sumari del DOGV 8532, del 18-04-2019 (2019/3112)

Convocatòria per a la provisió en propietat de dues places d'agent de la policia local, per consolidació de l'ocupació temporal mitjançant el procediment de concurs oposició.
------------------------------------------------------------------------------------------------------------------------------------------------------------------------------

### Dades del document

Número de DOGV
:   8532

Data del DOGV
:   18-04-2019

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2019/3112


Data del document
:   27-03-2019

Organisme emissor
:   Ajuntament d'Alcàntera de Xúquer

Tipus de document
:   Anunci

Descriptors 

:   * Alcàntera de Xúquer
    * concurs administratiu

Convocatòria per a la provisió en propietat de dues places d'agent de la policia local, per consolidació de l'ocupació temporal mitjançant el procediment de concurs oposició.  
 [2019/3112]  
L'objecte de la present convocatòria és la provisió en propietat de dues places d'agent de la policia local, les quals es troben vacants i oferides en aquest ajuntament, per consolidació de l'ocupació temporal mitjançant el procediment de concurs oposició, tal com estableix el Decret 180/2018, de 5 d'octubre, pel qual es desenvolupa la disposició transitòria primera de la Llei 17/2017 de coordinació de policies locals de la Comunitat Valenciana.  
Examinades les bases de la convocatòria en relació amb la selecció de personal referenciada i de conformitat amb el que es disposa en l'article 21.1.g de la Llei 7/1985, de 2 d'abril, de bases del règim local, resolc:  
  
Primer. Aprovar les bases reguladores de les proves selectives per a la provisió en propietat de les places vacants referenciades.  
Segon. Convocar les proves selectives mitjançant procediment de consolidació per concurs oposició per a la provisió en propietat de les places referenciades.  
Tercer. Publicar el text íntegre de les bases reguladores de les proves selectives en el Butlletí Oficial de la Província de València i en el Diari Oficial de la Generalitat Valenciana (DOGV).  
  
Li adjunte les bases que han de regir el present procediment de selecció.  
  
Bases per a la provisió en propietat de dues places de la policia local de l'Ajuntament d'Alcàntera de Xúquer, pel procediment de consolidació interna, segons Decret 180/2018, de 5 d'octubre, del Consell, pel qual es desenvolupa la disposició transitòria primera de la Llei 17/2017, de 13 de desembre, de la Generalitat, de coordinació de policies locals de la Comunitat Valenciana.  
  
La convocatòria de selecció es realitzarà pel sistema de concurs oposició que es regirà per la normativa d'aplicació en l'accés a la funció pública local, pel que es disposa en la Llei 17/2017, de 13 de desembre, de coordinació de policies locals de la Comunitat Valenciana, així com pel que es disposa en el Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana i pel regulat en el present decret.  
  
1. Objecte de la convocatòria  
És objecte de la present convocatòria la provisió en propietat de dues places d'agent del cos de la policia local, pel procediment de consolidació aprovat per Decret 180/2018, de 5 d'octubre, del Consell, pel qual es desenvolupa la disposició transitòria primera de la Llei 17/2017, de 13 de desembre, de la Generalitat, de coordinació de policies locals de la Comunitat Valenciana, vacants en la plantilla de funcionaris d'aquest ajuntament, pertanyents a l'escala d'administració especial, subescala serveis especials, classe policia local i les seues auxiliars enquadrades en l'escala executiva, grup C1 de titulació de l'article 76 del text refós de la Llei de l'Estatut Bàsic de l'Ocupació Pública, aprovat per Reial decret legislatiu 5/2015, de 30 d'octubre, i seran proveïdes per consolidació interna, d'acord amb el que es preveu en la Llei 17/2017, de 13 de desembre, de la Generalitat, de coordinació de policies locals de la Comunitat Valenciana.  
  
2. Publicitat  
Les presents bases es publicaran íntegrament en el Butlletí Oficial de la Província de València, en el tauler d'edictes municipals, en la pàgina web de l'Ajuntament d'Alcàntera de Xúquer, i anunci de la convocatòria i extracte de les bases en el Diari Oficial de la Generalitat Valenciana i en el Boletín Oficial del Estado. Es comunicarà el seu text íntegre a l'Institut Valencià de Seguretat Pública i Emergències de la Generalitat Valenciana, en els termes establits en la legislació de règim local i de coordinació de la policia local de la Comunitat Valenciana.  
La llista provisional i la llista definitiva de personal admés i exclòs es publicaran en el Butlletí Oficial de la Província de València, en el tauler d'anuncis i en la pàgina web municipal.  
Els restants anuncis es publicaran únicament en la pàgina web municipal.  
  
3. Requisits de les persones aspirants  
Per a prendre part en el procediment per consolidació interna, les persones aspirants hauran de reunir els següents requisits, referits al dia en què finalitze el termini d'admissió de sol·licituds:  
a) Tindre nacionalitat espanyola.  
b) No tindre una inhabilitació per sentència ferma per a l'exercici de la funció pública, ni de separació del servei de cap administració pública mitjançant expedient disciplinari.  
c) Mancar d'antecedents penals.  
d) Estar en possessió de la titulació acadèmica exigible a l'escala bàsica.  
e) Tindre almenys díhuit anys d'edat i no excedir, si escau, de l'edat màxima de jubilació forçosa.  
f) Comprometre's, mitjançant declaració jurada, a portar armes de foc, i si cal, utilitzar-les.  
g) Estar en possessió dels permisos que habiliten per a la conducció de vehicles de les classes B i A2 que permeta la conducció de motocicletes amb unes característiques de potència que no sobrepassen els 25 Kw o una relació potencia/pes no superior a 0,16 Kw/kg.  
h) No patir cap malaltia ni defecte físic que impedisca l'acompliment de les funcions, d'acord amb les exclusions mèdiques establides en aquest decret i tindre una alçada mínima d'1,65 metres els homes i 1,60 metres les dones.  
  
4. Presentació d'instàncies i documentació annexa a les instàncies  
Els qui desitgen prendre part en aquestes proves selectives, hauran de presentar instància sol·licitant prendre part en el present procés selectiu. En les instàncies s'haurà de manifestar que reuneixen totes i cadascuna de les condicions exigides en la base tercera, referides sempre a la data d'expiració del termini assenyalat per a la presentació d'instàncies i que es comprometen a prestar el preceptiu jurament o promesa.  
Les instàncies es dirigiran a l'alcalde president de la corporació, i es presentaran en el Registre General d'Entrada de l'Ajuntament, o en la forma prevista en l'article 16 de la Llei 39/2015, d'1 d'octubre, del procediment administratiu comú de les administracions públiques. Segons l'art. 14 del Decret 3/2017, de 13 de gener, del Consell, pel qual s'aprova el Reglament de selecció, provisió de llocs de treball i mobilitat del personal de la funció pública valenciana, la sol·licitud de participació en les proves selectives, ajustada al model normalitzat que s'indica en la convocatòria, haurà de presentar-se, per mitjans telemàtics, en el termini de 20 dies hàbils, comptats a partir de l'endemà de la publicació de la convocatòria en el Diari Oficial de la Generalitat Valenciana.  
  
El model d'instància per a prendre part en les proves selectives serà facilitat en el Registre General d'Entrades de l'Ajuntament i publicat en la pàgina web municipal.  
A les instàncies hauran d'adjuntar-se:  
a) Fotocòpia compulsada de la titulació de Batxiller o tècnic o equivalent.  
b) Resguard acreditatiu del pagament previ dels drets d'examen, fixats en la quantitat de 100 ?, segons el que s'estableix en l'ordenança fiscal reguladora, que seran satisfets mitjançant ingrés o transferència bancària en el compte de l'Ajuntament obert en Cajamar, oficina d'Alcàntera de Xúquer amb el número següent: ES08 1783 9522 23 5762486110.  
En el document d'ingrés o de transferència haurà de fer-se constar «Concurs oposició places policia local Alcàntera de Xúquer» i nom de l'aspirant. El pagament de la taxa es justificarà mitjançant original o fotocòpia compulsada del document que acredite haver ingressat els drets d'examen.  
La falta del pagament dels drets d'examen, o la realització d'aquest fora del termini de presentació d'instàncies, determinarà l'exclusió de la persona aspirant.  
Els citats drets d'examen només seran retornats a les persones aspirants que no siguen admeses en el procediment selectiu d'acord amb el que es preveu en l'ordenança fiscal reguladora.  
c) Fotocòpia del document nacional d'identitat.  
d) A les instàncies també haurà d'acompanyar-se, en sobre tancat, la documentació acreditativa dels mèrits que s'al·leguen degudament compulsats, i que hagen de servir de base per a l'aplicació del barem del concurs. No es valorarà cap mèrit que no es justifique degudament. No es tindrà en compte cap mèrit que no s'acredite durant el termini de presentació d'instàncies.  
  
5. Admissió d'aspirants  
Per a ser admeses a les proves selectives, bastarà que les persones aspirants declaren responsablement en les seues instàncies que reuneixen totes i cadascuna de les condicions exigides en aquestes bases referides a la data de finalització del termini de presentació d'instàncies, que hagen abonat els drets d'examen, aporten la documentació exigida i que es comprometen a prestar el preceptiu jurament o promesa.  
Expirat el termini de presentació d'instàncies, mitjançant resolució, s'aprovarà la llista provisional de personal admés i exclòs, la qual s'adoptarà en atenció al declarat per les persones aspirants. Aquesta resolució es publicarà en el Butlletí Oficial de la Província de València, en el tauler d'anuncis de l'Ajuntament i en la seua pàgina web, i es concedirà un termini de 10 dies hàbils a partir de l'endemà de la publicació en el BOP perquè es puguen formular reclamacions o esmenar els defectes, quan foren corregibles, que hagen motivat l'exclusió.  
  
No serà corregible per afectar el contingut essencial de la mateixa sol·licitud del sistema selectiu, el termini de caducitat o la manca d'actuacions essencials tals com:  
No fer constar, mitjançant declaració responsable, que es reuneixen tots i cadascun dels requisits de capacitat exigits en les bases. Presentar la sol·licitud de forma extemporània, ja siga abans o després del termini corresponent. La falta de pagament dels drets d'examen dins del termini de presentació d'instàncies, o el pagament parcial d'aquests.  
  
Conclòs el termini de presentació de reclamacions i esmenes i resoltes aquestes, s'elevarà a definitiva la llista de personal admés i exclòs mitjançant resolució que es publicarà en el Butlletí Oficial de la Província de València, en el tauler d'anuncis de l'Ajuntament i en la seua pàgina web. En cas que tots els candidats hagen sigut admesos en primera instància, no havent-hi reclamacions i esmenes, la llista provisional d'admesos publicada en el BOP esdevindrà en llista definitiva d'admesos una vegada finalitzat el termini de 10 dies concedit per a formular reclamacions o esmenar defectes, si no se n'ha formulat cap sobre aquest tema.  
Aquesta publicació servirà de notificació a l'efecte d'impugnacions i recursos. En la mateixa resolució es determinarà el lloc, la data i hora del començament del primer exercici, així com l'ordre de crida dels aspirants i la composició de l'òrgan de selecció.  
  
6. Tribunal qualificador  
Els òrgans de selecció seran col·legiats, la seua composició haurà d'ajustar-se als principis d'imparcialitat i professionalitat dels seus membres i es tendirà a la paritat entre dones i homes. Segons article 4 del Reial decret 896/1991, de 7 de juny, pel qual s'estableixen les regles bàsiques i els programes mínims a què ha d'ajustar-se el procediment de selecció dels funcionaris d'administració local, els membres del tribunal hauran de posseir titulació o especialització iguals o superiors a les exigides per a l'accés a les places convocades. No podrà formar part dels òrgans de selecció el personal d'elecció o de designació política, el personal funcionari interí i el personal eventual. La pertinença als òrgans de selecció serà sempre a títol individual, no podent ostentar-se aquesta en representació o per compte de ningú.  
  
1. Composició:  
El tribunal comptarà amb un president, un secretari (que actuaran amb veu i vot) i tres vocals.  
President: titular, un funcionari de carrera d'igual o superior categoria a la plaça convocada designat per l'alcalde. Suplent: un funcionari/ària d'igual o superior categoria designat per l'alcalde.  
Secretari: titular, el de la corporació o funcionari en qui delegue, que actuarà a més com a vocal. Suplent: un funcionari/ària d'igual o superior categoria designat per l'alcalde.  
Vocals: tres vocals, funcionaris/àries de carrera d'igual o superior categoria a la plaça convocada, designats un per l'alcalde, i dos d'ells a proposta de la direcció general de la Generalitat Valenciana competent en matèria de policia local, amb els respectius suplents.  
2. El funcionament del tribunal s'adaptarà al que estableix la Llei 39/2015, d'1 d'octubre, del procediment administratiu comú de les administracions públiques per als òrgans col·legiats.  
3. Els membres del tribunal, i també els possibles assessors especialistes, percebran les indemnitzacions que per raons del servei tinguen establides en el Reial decret 462/2002, de 24 de maig, sobre indemnitzacions per raó del servei segons la categoria establida en el mateix reial decret o en disposició aplicable en el moment de constitució del tribunal.  
4. A l'efecte del que es disposa en l'annex IV del Reial decret 462/2002, de 24 de maig, el tribunal que actua en aquesta prova selectiva tindrà la categoria segona de les recollides en aquell, tant respecte de les assistències dels membres del tribunal com dels seus assessors i col·laboradors.  
5. El tribunal no podrà constituir-se ni actuar sense l'assistència de la meitat més un dels seus membres, titulars o suplents.  
6. Els membres del tribunal podran abstindre's o ser recusats quan concórreguen les causes previstes legalment per a això.  
Abstenció i recusació: els tribunals de selecció tindran la consideració d'òrgans col·legiats de l'Administració i, com a tals, estaran sotmesos a les normes contingudes en la Llei 40/2015, de 16 d'octubre, de règim jurídic del sector públic i a les causes generals d'abstenció i recusació contingudes en la citada llei.  
El personal que assessore estarà així mateix sotmés a les causes de recusació i abstenció establides en el paràgraf anterior.  
Quan concórrega en els membres del tribunal de selecció o en les persones assessores alguna de les circumstàncies de l'article 23 de la Llei 40/2015, de 16 d'octubre, de règim jurídic del sector públic, s'abstindran d'intervindre i notificaran aquesta circumstància a l'Alcaldia Presidència; així mateix, les persones aspirants podran recusar-los en la forma prevista en l'article 29 de la citada llei.  
7. Constitució i actuació: els tribunals de selecció no podran constituir-se ni actuar sense l'assistència de la meitat almenys dels seus integrants titulars o suplents, indistintament, i en tot cas hauran de comptar amb la presència del president/a i secretari/ària.  
Així mateix estaran facultats per a resoldre les qüestions que puguen suscitar-se durant la realització de les proves, per a adoptar els acords necessaris que garantisquen el degut ordre en aquestes, en tot el no previst en les presents bases així com per a l'adequada interpretació d'aquestes. Els acords que haja d'adoptar el tribunal (criteris d'interpretació, data d'exercici següent, etc.) s'adoptaran per majoria dels assistents. Les resolucions del tribunal de selecció vinculen l'administració municipal, que només podrà revisar-les pel procediment establit en els articles 106 i següents de la Llei 39/2015, d'1 d'octubre, del procediment administratiu comú de les administracions públiques.  
  
Actes dels tribunals de selecció: el/la secretari/ària del tribunal de selecció estendrà acta de totes les seues sessions tant de la seua constitució com de la realització dels exercicis, correcció i avaluació, així com de la deliberació dels assumptes de la seua competència, on es farà constar també les qualificacions dels exercicis, les incidències i votacions que es produïsquen. Les actes hauran de ser aprovades i subscrites per tots els membres del tribunal de selecció en la següent sessió. Es facilitarà una còpia de les actes als membres del tribunal. Les actes, numerades i rubricades, constituiran l'expedient que reflectirà el procediment selectiu dut a terme. Una vegada finalitzat el procediment selectiu, la persona que exercisca de secretari/ària del tribunal remetrà al Departament de Personal, l'expedient degudament ordenat i foliat junt amb tota la documentació de les proves realitzades.  
  
8. Indemnitzacions per raó de servei: els membres del tribunal i també les possibles persones especialistes que l'assessoren percebran les indemnitzacions que per raons del servei tinguen establides en el Reial decret 462/2002, de 24 de maig, sobre indemnitzacions per raó del servei, i tindran la categoria segona prevista en l'annex IV del citat reial decret. Les actuacions del tribunal podran ser recorregudes en alçada davant l'Alcaldia Presidència, en el termini d'un mes a comptar des que aquestes es van fer públiques, d'acord amb l'article 121 i següents de la Llei 39/2015.  
El president de la corporació podrà nomenar com a membres del tribunal funcionaris d'altres administracions d'acord amb el principi de col·laboració i cooperació interadministrativa atesa la professionalitat dels llocs que es pretenen cobrir.  
  
7. Començament i desenvolupament de l'oposició  
El primer exercici començarà en la data que s'anunciarà en la resolució per la qual s'aprova la llista definitiva de persones aspirants admeses i excloses. L'ordre d'actuació de les persones opositores s'iniciarà per l'ordre alfabètic de cognoms i nom, l'ordre d'actuació dels aspirants en aquells exercicis que no puguen realitzar-se conjuntament es determinarà mitjançant sorteig, i serà l'efectuat per l'òrgan competent de la Generalitat Valenciana.  
Les persones aspirants seran convocades en crida única, excepte casos de força major, degudament justificats i estimats lliurement pel tribunal. La no-presentació d'una persona aspirant en el moment de ser cridada a qualsevol de les proves obligatòries, determinarà automàticament el decaïment del seu dret a participar en el procés selectiu, per la qual cosa quedarà exclosa d'aquest.  
El tribunal podrà requerir els aspirants, en qualsevol moment, perquè acrediten la seua identitat, i amb aquest fi hauran d'anar proveïts del DNI.  
Una vegada començades les proves no serà precisa la publicació dels successius anuncis de celebració dels restants exercicis en butlletins oficials, bastant la seua publicació en la pàgina web o en el tauler d'anuncis de l'Ajuntament, amb 24 hores d'antelació del començament d'aquestes, si es tracta del mateix exercici, o de 48 hores, si es tracta d'un nou exercici. Finalitzada la fase d'oposició a la puntuació obtinguda se sumarà, si escau, les resultants de la fase de concurs.  
  
8. Procediment de selecció  
Aquesta fase és obligatòria per a tots els opositors que accedisquen per consolidació interna mitjançant concurs oposició per Decret 180/2018, de 5 d'octubre, del Consell, pel qual es desenvolupa la disposició transitòria primera de la Llei 17/2017, de 13 de desembre, de la Generalitat, de coordinació de policies locals de la Comunitat. El procés de selecció per consolidació interna mitjançant concurs oposició constarà, necessàriament, de les següents fases: oposició, concurs i curs selectiu.  
8.1. Fase oposició  
8.1.1. Mesurament d'alçada  
Exercici obligatori i eliminatori.  
L'alçada mínima serà d'1,65 metres els homes i 1,60 metres les dones.  
8.1.2 Proves d'aptitud física.  
Exercici obligatori i eliminatori.  
Prèviament a l'inici de les proves físiques les persones aspirants aportaran un certificat mèdic oficial en el qual es faça constar expressament la seua capacitat per a concórrer a les proves físiques exigides en l'annex I apartat B de l'Ordre de 23 de novembre de 2005, de la Conselleria de Justícia, Interior i Administracions Públiques, per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic i també el mesurament d'alçada de cada opositor (DOGV 5148, 02.12.2005).  
La falta de presentació i lliurament d'aquest certificat en els termes descrits anteriorment exclourà els aspirants de participar en el procés de selecció que es convoca. Aquest certificat haurà d'haver sigut emés i datat amb una antiguitat inferior a dos mesos a comptar del dia de celebració de la prova. Consistirà a superar les proves d'aptitud física que posen de manifest la capacitat per a l'acompliment del lloc de treball el contingut i les marques mínimes de les quals seran les següents, segons el quadre d'edats que s'indica en l'annex I B de l'Ordre 23 de novembre de 2005, de la Conselleria de Justícia, Interior i Administracions Públiques, per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic (DOGV 5148, 02.12.2005).  
  
Proves  
1. Carrera de resistència 1.000 metres.  
2. Salt de longitud amb carrera.  
3. Natació 50 metres.  
  
Barem d'edats masculí  
  
Quadre d'edats 1 2 3  
Fins a 30 anys 420" 3,75 m 60"  
De 31 a 35 anys 450" 3,50 m 110"  
De 36 a 40 anys 530" 3,25 m 125"  
De 41 a 45 anys 10 3,00 m 130"  
De 46 a 50 anys 11 2,75 m. 140"  
Més de 50 anys 12 2,40 m 155"  
  
Barem d'edats femení  
  
Quadre d'edats 1 2 3  
Fins a 30 anys 450" 3,10 m 1,10"  
De 31 a 35 anys 520" 2,90 m 120"  
De 36 a 40 anys 600" 2,70 m 135"  
De 41 a 45 anys 11 2,50 m 145"  
De 46 a 50 anys 12 2,30 m 155"  
Més de 50 anys 13 2,10 m 210"  
  
La qualificació d'aquest exercici serà d'apte o no apte, havent de superar com a mínim dues de les tres proves per a ser declarat apte. La valoració de les proves d'aptitud física en les proves de salt es realitzarà mesurant la distància efectiva. La superació d'aquesta prova tindrà una validesa de quatre anys des de la seua realització, fins al dia de finalització del termini de presentació de les instàncies, amb independència de l'edat de l'aspirant, quedant exempts de realitzar-la aquells que, en aquest període, l'hagen superada. Els qui desitgen fer ús d'aquesta exempció hauran de presentar original o fotocòpia compulsada del certificat de superació d'aquesta prova en les condicions establides, juntament amb la instància.  
La corporació declina tota la responsabilitat que es derive dels accidents i incidents que es pogueren produir com a conseqüència de la realització d'aquest exercici.  
Els aspirants hauran d'acudir proveïts de roba i calçat esportius adequats per a la realització de cada prova.  
8.1.3. Prova teòrica  
Consistirà a contestar correctament per escrit un qüestionari de 100 preguntes tipus test amb quatre respostes alternatives, una d'elles certa, no penalitzant les contestades erròniament, en un temps mínim de 2 hores, sobre els temes que s'assenyalen en l'annex IV d'aquestes bases, segons l'Ordre d'1 de juny de 2001, de la Conselleria de Justícia i Administracions Públiques, de desenvolupament del Decret 88/2001, de 24 d'abril, del Govern Valencià, pel qual s'estableixen les bases i criteris generals uniformes per a la selecció, promoció i mobilitat de les policies locals de la Comunitat Valenciana, escala bàsica i auxiliars de policia.  
  
La qualificació d'aquest exercici serà de 0 a 25 punts, havent d'obtindre's una qualificació de 12,5 punts per a superar-lo.  
Els qüestionaris que es proposen contindran cinc preguntes addicionals tipus test, les quals substituiran per ordre, correlativament, aquelles preguntes que, si escau, siguen objecte d'anul·lació amb posterioritat a l'inici de l'exercici.  
8.1.4 Exercici pràctic  
Consistirà en la realització d'un exercici escrit, amb una durada màxima d'una hora, que fixarà l'òrgan tècnic de selecció abans de la realització d'aquest, que versarà sobre el desenvolupament d'un supòsit policial sobre les activitats, funcions i serveis propis de l'escala bàsica, categoria d'agent, així com, si escau, sobre la redacció de documents policials. Es valorarà la claredat i exposició de les actuacions i mesures que hagen d'adoptar-se en relació amb el supòsit plantejat. Es podran acompanyar o fixar sobre pla que aporte el tribunal les actuacions policials. La qualificació d'aquest exercici serà de 0 a 35 punts, havent d'obtindre's un mínim de 17,5 punts per a superar-lo.  
  
8.1.5 Prova psicotècnica.  
Exercici obligatori i eliminatori.  
Consistirà a superar un test psicotècnic de personalitat que avalue els factors contemplats en l'annex III de l'Ordre de 23 de novembre de 2005, de la Conselleria de Justícia, Interior i Administracions Públiques, per a la categoria d'agent que es determinen en l'annex I d'aquestes bases i que es corresponen amb les establides en l'annex III de l'Ordre de 23 de novembre de 2005, de la Conselleria de Justícia, Interior i Administracions Públiques, per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic (DOGV 5148, 02.12.2005).  
La qualificació d'aquest exercici serà apte o no apte.  
8.1.6. Reconeixement mèdic.  
Exercici obligatori i eliminatori.  
Consistirà a superar un reconeixement mèdic, d'acord amb el quadre d'exclusions mèdiques que es determina en l'annex II de l'Ordre de 23 de novembre de 2005, de la Conselleria de Justícia, Interior i Administracions Públiques (DOGV 5148, 02.12.2005) per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic. L'avaluaran els serveis mèdics que designe la corporació.  
  
Els aspirants seran declarats aptes o no aptes, en funció de si superen o no la dita prova.  
8.2. Fase de concurs  
Només podran participar en la fase de concurs les persones aspirants que hagen superat la fase d'oposició.  
Juntament amb el resultat de l'últim exercici de la fase d'oposició el tribunal exposarà al públic la relació d'aspirants que, per haver superat tots els exercicis eliminatoris han de passar a la fase de concurs prevista en la convocatòria.  
Finalitzada la fase d'oposició es valoraran els mèrits aportats juntament amb la instància, per les persones aspirants que hagen superat aquesta fase segons l'annex II del Decret 180/2018, de 5 d'octubre, del Consell, pel qual es desenvolupa la disposició transitòria primera de la Llei 17/2017, de 13 de desembre, de la Generalitat, de coordinació de policies locals de la Comunitat Valenciana.  
1. S'atorgaran fins a un màxim de 30 punts pels serveis efectius prestats com a personal funcionari interí en l'escala bàsica, categoria d'agent, o com a auxiliar de policia, valorats a raó de 3 punts per any o la proporció corresponent, en el supòsit de períodes inferiors a l'any.  
  
2. Formació i titulació:  
2.1. Titulacions superiors: fins a 1 punt  
Per títol de tècnic superior: 0,30 punts  
Per títol universitari de grau o equivalent: 0, 80 punts  
Per títol de màster oficial: 1 punt  
No es valoraran aquelles titulacions que siguen necessàries per a l'obtenció d'una altra que també siga objecte de valoració.  
2.2. Cursos de formació, fins a 4 punts.  
Per la realització de cursos de formació impartits en el IVASPE o homologats per aquest, d'acord amb el següent barem:  
  
Nombre d'hores Assistència Aprofitament  
De 20 a 50 0,11 0,20  
De 51 a 100 0,21 0,30  
De 101 a 150 0,31 0,40  
De 151 a 200 0,41 0,60  
De 201 a 250 0,61 0,70  
Més de 250 0,71 1,00  
  
  
Quan es tracte de cursos de durada inferior a la mínima avantdita, la puntuació d'aquests es determinarà per la suma del còmput d'hores i/o assistència d'aquests. En el cas d'haver impartit hores com a professor o professora en els cursos, es puntuaran amb el barem corresponent al certificat d'aprofitament, i sense superar per aquest concepte el màxim de 4 punts. Els cursos organitzats i impartits pel IVASPE, realitzats amb anterioritat a la data d'entrada en vigor de la Resolució de la Direcció General d'Interior de 24 de març de 1995, sobre cursos de formació impartits per l'IVASPE (DOGV 2487, 10.04.1995), així com els realitzats pel Ministeri de l'Interior o altres ministeris o conselleries relacionats amb la funció policial o organismes anàlegs, escoles de policia de les corporacions locals o de comunitats autònomes, ambdues expressament reconegudes per l'IVASPE, es valoraran en tot cas amb la puntuació corresponent al diploma d'assistència.  
2.3. Coneixement del valencià, fins a un màxim de 2 punts, d'acord al següent barem:  
  
A2 0,40 punts  
B1 0,80 punts  
B2 1,20 punts  
C1 1,60 punts  
C2 2,00 punts  
  
2.4. Altres idiomes, fins a un màxim d'1 punt, d'acord al següent barem:  
  
A2 0,20 punts  
B1 0,40 punts  
B2 0,60 punts  
C1 0,80 punts  
C2 1,00 punts  
  
2.5. Exercicis superats: s'atorgaran fins a 2 punts per la superació d'exercicis selectius finals en convocatòries d'accés a la condició de funcionari de carrera en els cossos de policia local, categoria d'agent, a raó d'1 punt per cada exercici final superat.  
Els serveis efectius s'acreditaran mitjançant certificat expedit pels ajuntaments, expressiu del període o períodes de serveis prestats i categoria professional i els mèrits relacionats amb la formació, titulació i idiomes, mitjançant còpia compulsada del certificat expedit per la institució competent. Els exercicis superats s'acreditaran mitjançant certificació expedida per la secretària general en què s'indique el caràcter d'exercici final de la fase d'oposició, la qualificació obtinguda en aquest i la referència al butlletí oficial de la província en el qual es van publicar les bases reguladores de la convocatòria.  
  
  
9. Relació d'aprovats i resolució d'empats  
Finalitzada la qualificació dels/de les aspirants, el tribunal publicarà la relació d'aprovats/des per ordre de puntuació, no podent superar aquests el nombre de places convocades i les que s'agregaren durant el transcurs de l'oposició. En cas d'empats en les puntuacions finals, tindrà prioritat la persona aspirant que haja obtingut puntuació més alta en l'apartat de formació; si aquesta puntuació fora també igual, s'atendrà a l'obtinguda en antiguitat i grau. Si persisteix l'empat, s'acudirà als mèrits específics. Si es manté així i tot l'empat, es procedirà a l'adjudicació per sorteig  
  
10. Presentació de documents  
Les persones aspirants proposades pel tribunal hauran de presentar davant l'Ajuntament, en el termini màxim de 20 dies hàbils des que es faça pública la relació d'aprovats, els documents acreditatius de les condicions de capacitat i requisits exigits en aquestes bases, i que no hagueren sigut aportats amb anterioritat, mitjançant original o fotocòpia compulsada d'aquests. No obstant això, si en la convocatòria s'exigeixen condicions o documents que no consten en l'expedient personal, s'hauran d'acreditar en la forma indicada. Si dins del termini indicat, i excepte cas de força major, no presentaren l'anterior documentació, no podran ser nomenades funcionàries, i s'invalidarà l'actuació respecte d'aquestes, i la nul·litat subsegüent dels actes del tribunal respecte a aquestes, sense perjudici de la responsabilitat en què pogueren haver incorregut, si escau. En el cas que l'aspirant siga exclòs per no presentar la documentació requerida, o per falsedat d'aquesta, el tribunal podrà proposar la inclusió en la llista d'aprovats del mateix nombre que d'exclosos per les anteriors causes, sempre que hagen superat les proves selectives, per ordre de puntuació en substitució de les persones excloses.  
  
11. Fase curs selectiu  
L'aspirant proposat pel tribunal, prèvia presentació de la documentació exigida en les bases de la convocatòria, hauran d'incorporar-se a l'Institut Valencià de Seguretat Pública i Emergències (IVASPE) per a realitzar i superar un curs de formació, de contingut teòric i pràctic i de caràcter selectiu. Per a la realització del curs teòric i pràctic, la persona aspirant serà nomenada funcionària en pràctiques i percebrà amb càrrec a l'Ajuntament les retribucions que corresponguen conformement a les normes d'aplicació. L'aspirant proposat s'incorporarà a l'IVASPE per a realitzar el primer curs que es convoque. La qualificació d'aquest correspondrà al IVASPE. Si no poguera realitzar el curs per qualsevol causa de força major, degudament justificada i estimada per l'administració, l'efectuarà, si no persisteixen aquestes circumstàncies, en la convocatòria immediata posterior.  
Superat el curs teòric i pràctic, l'Institut Valencià de Seguretat Pública i Emergències formularà proposta de nomenament, si escau, a l'Alcaldia, amb indicació de la puntuació o qualificacions obtingudes, a l'efecte del seu nomenament.  
Qualificació: la qualificació del curs correspondrà a l'Institut Valencià de Seguretat Pública i Emergències, i la seua valoració es realitzarà amb base a criteris objectius, que tindran en compte, entre altres, els següents punts: assimilació dels coneixements impartits, responsabilitat, dedicació, actituds enfront del professorat i resta d'alumnes, i tots els aspectes de l'actuació de l'aspirant que siguen necessaris per a valorar la seua capacitat per a una adequada prestació de les funcions atribuïdes al lloc.  
En el supòsit que l'aspirant no supere el curs selectiu, l'IVASPE comunicarà aquesta circumstància a l'Alcaldia, podent l'aspirant incorporar-se al curs immediatament posterior. No obstant això cessaran com a funcionari en pràctiques i podrà ser nomenat de nou quan s'incorpore al següent curs. Si no superara aquest segon, perdrà definitivament el dret a participar en el procés selectiu instat, que s'entendrà acabat a l'efecte de poder convocar de nou la plaça no coberta.  
  
  
12. Nomenament  
1. Finalitzat el curs teoricopràctic, l'Institut Valencià de Seguretat Pública comunicarà a l'òrgan competent de la corporació local la relació dels aspirants que l'hagen superat, amb indicació de la qualificació obtinguda, a l'efecte del seu nomenament com a funcionari de carrera. Igualment comunicarà si l'aspirant no ha superat el curs teòric i pràctic.  
  
2. El nomenament haurà d'efectuar-se en el termini màxim de quinze dies, comptats des de la comunicació de l'Institut Valencià de Seguretat Pública i Emergències.  
3. Efectuada l'anterior comunicació per l'Institut Valencià de Seguretat Pública i no formalitzat el nomenament en el termini assenyalat en el paràgraf anterior, l'Ajuntament haurà d'abonar a l'aspirant la totalitat de les retribucions corresponents al lloc de treball al qual aspira. El còmput dels terminis de cessament i presa de possessió s'iniciarà quan finalitzen els permisos de llicències que, si escau, hagen sigut concedides a l'interessat.  
  
13. Incidències  
El tribunal queda facultat per a resoldre els dubtes que es presenten, interpretar les bases d'aquesta convocatòria i prendre els acords necessaris per al bon ordre del procés selectiu.  
En el no previst en les presents bases, serà aplicable: Llei 17/2017, de 23 de desembre, de la Generalitat, de coordinació de les policies locals de la Comunitat Valenciana; Decret 180/2018, de 5 d'octubre, del Consell, pel qual es desenvolupa la disposició transitòria primera de la Llei 17/2017, de 13 de desembre, de la Generalitat, de coordinació de policies locals de la Comunitat Valenciana. Decret 88/2001, de 24 d'abril, del Govern Valencià, pel qual s'estableixen les bases i criteris generals uniformes per a la selecció, promoció i mobilitat de totes les escales i categories de les policies locals i auxiliars de policia local de la Comunitat Valenciana; Ordre d'1 de juny de 2001, de la Conselleria de Justícia i Administracions Públiques, de desenvolupament del Decret 88/2001 pel qual s'estableixen les bases i criteris generals uniformes per a la selecció, promoció i mobilitat de les policies locals de la Comunitat Valenciana, escala bàsica i auxiliars de policia; Ordre de 23 de novembre de 2005, de la Conselleria de Justícia, Interior i Administracions Públiques, per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic; Ordre de 23 de novembre de 2005, de la Conselleria de Justícia, Interior i Administracions Públiques, per la qual s'aprova el barem general per a la valoració dels mèrits en els concursos oposició convocats per a la selecció dels membres dels cossos de policia local de la Comunitat Valenciana; Ordre de 23 de novembre de 2005, de la Conselleria de Justícia, Interior i Administracions Públiques per la qual s'aprova el barem general d'aplicació als concursos de mèrits per a la provisió de places en els cossos de policia local de la Comunitat Valenciana, pel torn de mobilitat; Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic; Llei 7/1985, de 2 d'abril, de bases de règim local; Reial decret legislatiu 781/1986, de 18 d'abril; Reial decret 896/1991, de 7 de juny, i altra legislació aplicable. De forma supletòria s'aplicarà el que preveu el Reial decret 364/1996, de 10 de març, pel qual s'aprova el Reglament general d'ingrés del personal al servei de l'Administració General de l'Estat i provisió de llocs de treball i promoció professional dels funcionaris civils de l'Administració General de l'Estat, d'aplicació supletòria en l'administració local.  
  
  
  
14. Recursos  
Contra les presents bases i els actes administratius definitius que es deriven d'aquestes i de les actuacions del tribunal, podran els interessats interposar els oportuns recursos en els casos i en la forma establits en la Llei 39/2015, d'1 d'octubre, del procediment administratiu comú de les administracions públiques.  
  
  
ANNEX I  
Prova psicotècnica de personalitat  
  
El contingut de les proves psicotècniques de personalitat s'ajustarà al barem que s'indica en l'annex III de l'Ordre de 23 de novembre de 2005, de la Conselleria de Justícia, Interior i Administracions Públiques, per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic (DOGV 5148, 02.12.2005). Segons es fixa en el Decret 180/2018, de 5 d'octubre, del Consell, pel qual es desenvolupa la disposició transitòria primera de la Llei 17/2017, de 13 de desembre, de la Generalitat, de coordinació de policies locals de la Comunitat Valenciana.  
  
  
ANNEX II  
 Reconeixement mèdic  
  
Consistirà a superar un reconeixement mèdic, d'acord amb les següents exclusions mèdiques:  
1. Obesitat o primesa manifesta que dificulten o incapaciten per a l'acompliment del lloc de treball.  
2. Ull i visió:  
2.1. Agudesa visual amb o sense correcció inferior als dos terços de la visió normal en tots dos ulls.  
2.2. Hemianòpsia completa i absoluta  
3. Oïda i audició.  
Agudesa auditiva biaural amb o sense correcció que supose pèrdua entre 1.000 i 4.000 hertzs a 45 decibels.  
4. Aparell locomotor.  
Qualsevol patologia òssia d'extremitats que produïsquen retraccions o limitacions funcionals de causa muscular o articular.  
5. Aparell digestiu.  
Qualsevol procés digestiu que, segons el parer dels assessors mèdics, dificulte de forma important l'acompliment del lloc de treball.  
6. Aparell cardiovascular.  
Hipertensió arterial mal controlada, no havent de sobrepassar les xifres en repòs els 170 mmHg en pressió sistòlica i els 95 mmHg en pressió diastòlica; segons el parer dels assessors mèdics, es podrà repetir la prova quan concórreguen circumstàncies que així ho aconsellen.  
Varices ulceroses. Tromboflebitis. Insuficiència cardíaca severa. Hipertròfia ventricular esquerra descompensada. Infart de miocardi.  
7. Aparell respiratori.  
La bronquiopatia crònica obstructiva. Disminució FVC per davall del 65% de la seua edat.  
8. Sistema nerviós.  
Epilèpsia, alcoholisme i toxicomanies.  
9. Pell i fàneres.  
Cicatrius que produïsquen limitacions funcionals.  
10. Altres processos patològics.  
Malalties immunològiques sistèmiques, no asimptomàtiques que impossibiliten l'acompliment del lloc de treball. Intoxicacions cròniques. Hemopaties greus.  
  
  
ANNEX III  
Límits de puntuació  
  
En tot cas, la màxima puntuació obtinguda en la fase d'oposició no podrà ser superior al 60% del màxim que puga obtindre's en el total de la convocatòria.  
Fase de concurs  
Els mèrits a valorar en la fase de concurs seran els que es recullen en aquestes bases, juntament amb la seua valoració i mitjà d'acreditació d'aquests.  
En qualsevol cas, la màxima puntuació obtinguda en la fase de concurs no podrà ser superior al 40% del màxim que puga obtindre's en el total de la convocatòria.  
  
  
ANNEX IV  
Temari  
  
Grup I. Dret constitucional i administratiu.  
  
1. La Constitució espanyola de 1978. Estructura, contingut i principis bàsics. Reforma de la Constitució.  
2. La Unió Europea: institucions. L'ordenament jurídic de la Unió Europea. La recepció, aplicació i control del dret comunitari a Espanya.  
  
3. Organització política de l'Estat espanyol. Classe i forma d'estat. La Corona: funcions constitucionals del rei. Successió i regència. La ratificació.  
4. Les Corts Generals: les cambres. Composició, atribucions i funcionament. La funció legislativa. El poder executiu: el Govern. Relacions entre el Govern i les Corts Generals. El poder judicial: estructura, organització i funcionament dels jutjats i tribunals de justícia en el sistema espanyol.  
5. Drets i deures fonamentals de la persona en la Constitució: la seua defensa i garantia. El Tribunal Constitucional. El Defensor del Poble. La suspensió dels drets i llibertats.  
6. Organització territorial espanyola. Les comunitats autònomes. Els estatuts d'autonomia: òrgans i competències.  
7. L'Estatut d'Autonomia de la Comunitat Valenciana. La Generalitat. Competències. Les Corts Valencianes. El Govern Valencià o Consell. L'Administració de justícia. Altres organismes i institucions.  
  
8. Les administracions públiques: estatal, autonòmica i local. La hisenda pública i les administracions tributàries. El ciutadà i l'Administració.  
9. El dret administratiu: fonts. Normes no parlamentàries amb rang de llei. El Reglament.  
10. El procediment administratiu. Marc jurídic. Fases del procediment. L'audiència de la persona interessada. Notificacions, Procediment comú i procediments especials, Especial referència al procediment sancionador. La revisió administrativa de l'acte administratiu. Procediments i límits de la revisió. Recursos administratius. El recurs contenciós administratiu.  
  
Grup II. Règim local i policia.  
  
Tema 11. El municipi, el terme municipal. La població. L'empadronament. Òrgans unipersonals de govern. L'Alcaldia. Tinents d'alcalde. Regidors.  
Tema 12. Òrgans col·legiats de govern. Ple, Junta de Govern Local, comissions informatives i altres òrgans consultius i de participació.  
Tema 13. Obligacions i competències municipals. Serveis mínims obligatoris. Els reglaments. Les ordenances municipals: concepte i classes, infraccions. Potestat sancionadora. Bàndols de l'Alcaldia.  
  
Tema 14. Règim jurídic en matèria de personal: la Llei 7/ 2007, de 12 d'abril, de l'Estatut Bàsic de l'Empleat Públic, i la Llei 10/2010, de 9 de juliol, de la Generalitat, d'ordenació i gestió de la funció pública valenciana. Organització de la funció pública local. El personal al servei de les entitats locals: concepte i classes. Drets i deures dels policies locals. Adquisició i pèrdua de la condició de funcionari. Provisió de llocs de treball.  
Tema 15. Responsabilitat dels empleats públics. Reglament de règim disciplinari. Incoació i tramitació d'expedients disciplinaris.  
  
Tema 16. La seguretat ciutadana. Autoritats competents. Funcions de la policia local segons la Llei orgànica de forces i cossos de seguretat. Actuacions de la policia local en col·laboració amb les altres forces i cossos de seguretat de l'Estat. Policia governativa i policia judicial.  
  
Tema 17. La policia local: ordenament legislatiu de la policia local. Missions i objectius. Disposicions estatutàries comunes. Estructura orgànica i funcional.  
Tema 18. El binomi policia local- ciutadà. Principis bàsics i normes d'actuació. Suports ètics. Règim disciplinari dels funcionaris de policia local.  
Tema 19. La legislació sobre policies locals i de coordinació de la policia local en la Comunitat Valenciana. La coordinació dels policies locals. Estructura i organització de les policies locals de la Comunitat Valenciana. Règim estatutari.  
Tema 20. L'Institut Valencià de Seguretat Pública i d'Emergències. Regulació legal. Fins i funcions. La formació de les policies locals en la Comunitat Valenciana. El Registre de policies locals. Sistema retributiu de les policies locals en la Comunitat Valenciana. Condecoracions, premis i distincions.  
  
Grup III. Dret Penal, policia administrativa i Sociologia.  
  
Tema 21. El Codi Penal. Concepte d'infracció penal: delicte i falta i la seua distinció de la infracció administrativa. Les persones responsables criminalment de la comissió de delictes i faltes.  
Tema 22. L'homicidi i les seues formes. Avortament. Lesions al fetus. Lesions. Delictes contra la llibertat. Detencions il·legals i segrestos; amenaces, coaccions. Les tortures i altres delictes contra la integritat física i moral.  
Tema 23. Delictes contra la llibertat sexual: agressions i abusos sexuals; l'assetjament sexual; exhibicionisme i provocació sexual; delictes relatius a la prostitució. Infraccions a les disposicions de trànsit i seguretat constitutives de delicte.  
Tema 24. Delictes contra el patrimoni i l'ordre socioeconòmic: furts, robatoris, extorsió, robatori de vehicles i furt d'ús.  
Tema 25. Delictes contra l'administració pública: prevaricació i altres conductes injustes; abandó de destinació i l'omissió del deure de perseguir delictes; desobediència i denegació d'auxili; infidelitat en la custòdia de documents i de la violació de secrets. Suborn, tràfic d'influències, malversació de fons públics, fraus i exaccions il·legals, negociacions i activitats prohibides als funcionaris públics.  
  
Tema 26. Llei orgànica reguladora del procediment d'habeas corpus. La denúncia i la querella. L'exercici del dret de defensa. L'assistència d'advocat. El tractament de presos i detinguts. L'entrada i registre en lloc tancat.  
Tema 27. La policia judicial. La comprovació del delicte i esbrinament de la identitat del delinqüent. Funcions de la policia local com a policia judicial. L'atestat policial. Intervenció dels agents policials en els diferents processos penals.  
Tema 28. Policia administrativa. Protecció civil. Medi ambient i prevenció de la contaminació atmosfèrica, acústica i odorífera. Espectacles i establiments públics. Urbanisme. Patrimoni històric i artístic. Ocupació del domini públic local. Venda no sedentària i en règim d'ambulància. Intervenció en el compliment de l'escolarització obligatòria.  
  
Tema 29. Els grups socials. Formació dels grups socials. Les masses i la seua tipologia. El procés de socialització.  
Tema 30. La delinqüència. Models explicatius i factors. Els comportaments col·lectius. Comportament en desastres i catàstrofes. Efectes i conseqüències dels desastres. Reacció davant situacions d'emergència o calamitat públiques.  
  
Grup IV. Policia de trànsit i circulació.  
  
Tema 31. El trànsit de vehicles i la seguretat viària. Concepte i objectius. L'home com a element de seguretat viària. Els conductors. Els vianants. El vehicle. Les vies.  
Tema 32. La normativa sobre trànsit, circulació de vehicles a motor i seguretat viària. La llei de bases i el seu text articulat. Tipificació de les principals infraccions. Infraccions de trànsit que constitueixen delicte. El Codi de Circulació i els seus preceptes encara vigents.  
Tema 33. El Reglament general de circulació: estructura i principals normes de circulació.  
Tema 34. Reglament general de conductors. Normes generals. Classes dels permisos de conducció i els seus requisits. Validesa. Equivalències.  
Tema 35. Reglament general de vehicles: normes generals, categories, les seues condicions tècniques. La inspecció tècnica de vehicles. Assegurança obligatòria de responsabilitat civil. Infraccions i diligències policials.  
Tema 36. Reglament del procediment sancionador en matèria de trànsit. Fases del procediment i contingut. Mesures cautelars. Immobilització de vehicles. Retirada de vehicles de les vies públiques.  
Tema 37. El transport. Classes de transport. Servei públic de viatgers i servei públic de mercaderies o mixt. El servei privat. Transport escolar, de menors i de persones amb discapacitat. Transport de mercaderies perilloses.  
Tema 38. Alcoholèmia. Normativa aplicable. Taxes d'alcoholèmia. Normes d'aplicació per a les proves reglamentàries. Infraccions i diligències policials.  
Tema 39. Els accidents de trànsit: concepte i consideracions prèvies. Les seues causes, classes i fases. Actuacions de la policia local en accidents de trànsit: d'urgència i tecnicoadministratives.  
Tema 40. Òrgans competents en matèria de trànsit i seguretat viària. El Consell Superior de Trànsit. Especial consideració de les competències municipals. Senyalització viària.  
  
Grup V. Temes locals  
  
Tema 41. El terme municipal d'Alcàntera de Xúquer. Característiques físiques generals, límits, partides i polígons cadastrals, carreteres, camins i vies veïnals. Llista de carrers del nucli urbà i de les àrees urbanitzades. Xarxa viària: característiques, punts i moments d'especial atenció. Els centres escolars: ubicació. Principals infraestructures municipals de caràcter cultural, esportiu, social, etc.  
Tema 42. Història i costums del municipi. Tradicions i festejos populars. Associacions i entitats culturals, esportives, socials. Entitats mercantils o econòmiques amb major implantació o influència en el municipi. Serveis públics de titularitat o gestió supramunicipal.  
  
Tema 43. Organització i funcionament de l'Ajuntament d'Alcàntera de Xúquer. Serveis públics que es presten en el municipi. El cos de la policia local d'Alcàntera de Xúquer: la seua configuració i organització.  
  
  
Alcàntera de Xúquer, 27 de març de 2019.- L'alcalde president: Julio Aurelio García Martínez.